
Det forutsettes at studentene før hver seminartime forbereder det aktuelle tema og de praktiske oppgavene, slik at de er rustet til å delta aktivt i undervisningen og komme med løsningsforslag. Dette innebærer også kjennskap til relevant rettspraksis. Til første gang forberedes spørsmålene under ”Generell innledning til strafferetten” 

Vel møtt!
 

 

 

Generell innledning til strafferetten (ca. 2 skoletimer)
1)
Hva er de sentrale hensyn i strafferetten?

2)
Gi eksempler på noen irrelevante hensyn.

3)
Hvilke vilkår må være oppfylt for at man skal kunne ilegge straff? Redegjør kort for de ulike vilkår.

4)
Gjør rede for tolkningen av straffebud i straffeloven og spesiallovgivningen.

5)
Hvilken betydning har legalitetsprinsippet i strafferetten? 

6)
Hva er den alminnelige ”rettsstridsreservasjonen” og hvordan skal man forholde seg til dette ved anvendelse av straffebudene?

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Skyldkravet i strafferetten (3-4 skoletimer)
 

 

1)
Hva er begrunnelsen for at vi har et krav om skyld for å anvende straff?

2)
Hva må den subjektive skyld relatere seg til? Redegjør kort for dekningsprinsippet og tidspunktet for skyldvurderingen.

3)
Hva er hovedregelen for skyldkravet? Når er andre skyldformer tilstrekkelig?

4)
Hva ligger i kravet til forsett?

5)
Redegjør for de ulike forsettstyper. Hvorfor opererer vi med ulike kategorier? Hvilket rettskildemessig grunnlag har de ulike typene?
6)
Hva er overlegg?

7)
I noen tilfeller gjelder det et særlig krav til hensikt. Gi eksempler og forklar betydningen av dette.

8)
Redegjør kort for uaktsomhetsansvaret.

 

Praktiske oppgaver:
 

I

I den hensikt å drepe en konkurrent på friidrettsbanen, kaster spydkasteren spydet sitt mot konkurrenten. Han ser det som høyst usannsynlig at han kommer til å treffe på så lang avstand, men treffer likevel. Konkurrenten dør. Er spydkasteren skyldig i drap? Hvilken grad av skyld foreligger?

II

Bjørn Lie er fotballtrener. Laget hans ligger på nedrykksplass i tippeligaen, og det gjenstår én kamp i årets serie. For å være sikker på å vinne siste kampen, forgifter han nøkkelspilleren på motstanderlaget. Lie er klar over at spilleren mest sannsynlig kommer til å dø av forgiftningen, men han håper at han overlever. Kan Lie dømmes for drap dersom fotballspilleren dør? Hvilken grad av skyld foreligger i så fall?
III
Sigurd Larsen var nabo til en gammel kone som het Else. Sigurd hadde hjulpet Else mye de siste årene med praktiske ting som hun ikke hadde klart med på egen hånd, som å måke snø og klippe plenen. Dette var Else så takknemlig for at hun hadde opprettet et testamente hvoretter hele hennes formue skulle tilfalle Sigurd når hun døde. Else hadde ingen livsarvinger. 

Sigurd hadde for noen dager siden fått vite at Else hadde oppsøkt advokat for å få opprettet et nytt testamente som sa at hele arven skulle gå til Frelsesarmeen i stedet for til Sigurd. Testamentet var under utarbeidelse hos advokaten, og altså ikke underskrevet.

Samme dag som Sigurd fikk vite om den forestående testamentsendringen bestemte han seg for å drepe Else. Dette måtte skje før det nye testamentet ble gyldig, slik at han sikret seg arven. Sigurd visste at Else skulle skrive under på testamentet dagen etter. 

Sigurds plan var å ta livet av Else ved å slippe en luktfri giftig gass inn i huset hennes.
Hvordan skal Sigurd bedømmes strafferettslig dersom han…

1) … lykkes i sin plan om å drepe Else med den giftige gassen?

2) … har satt på gassen, slik at den siver inn i huset, men før Else besvimer av gassen tenner hun seg en røyk. Gassen i rommet tar fyr, og Else brenner inne.

3) … på vei hjem for å installere utstyret for å gasse Else, sitter så fordypet i sine egne tanker at han ikke ser Else som går over veien, og dermed kjører på henne slik at hun omkommer?

Else hadde besøk av en venninne da Sigurd slapp gassen inn i huset. Venninnen døde også.

4) Hvordan skal Sigurd bedømmes strafferettslig for venninnens død dersom han trodde at Else var alene i huset?

5) Enn dersom han ser venninnens bil i oppkjørselen når han går for å sette på gassen? 

6) La oss si at Else hadde fortalt Sigurd at hun skulle få besøk av venninnen sin en dag denne uken, men Sigurd husket ikke hvilken dag det var hun skulle komme. Før Sigurd slapp gassen inn i huset, var han klar over at det var en mulighet for at det var denne dagen venninnen til Else var på besøk, men det fikk så være. Han var nødt til å gjøre det i dag for å rekke det før Else fikk skrevet under på det nye testamentet som fratok ham arveretten. Hvordan skal Sigurds skyld for at venninnen døde bedømmes i dette tilfellet?

Faktisk og rettslig villfarelse (ca. 3 skoletimer)
 

1)
Hvilken betydning har faktisk villfarelse hos gjerningspersonen for adgangen til å ilegge straff?

2)
Gi en begrunnelse for dette.

3)
Hva er rettsgrunnlaget for denne regelen?

4)
Hvordan er ordlyden i forhold til rettsregelen?

5)
Er det gjort unntak fra regelen? I så fall hvilke?

6)
Hvilken betydning har rettslig villfarelse hos gjerningspersonen for adgangen til å anvende straff?

7)
Gi en begrunnelse for dette.

8)
Hva er rettsgrunnlaget for denne regelen?

9)
Hvordan er ordlyden i forhold til rettsregelen?

10)
Når fritar rettsvillfarelse for straff? 

11)
Kan grensen mellom faktisk og rettslig villfarelse være uklar? Når får dette betydning? Redegjør kort for dette skillet.

 

Praktiske oppgaver:
1) Trine Olsen skulle flytte til et nytt hus, og da hun skulle rydde i boden fant hun et par rulleskøyter hun ikke hadde brukt på flere år. Hun så ikke noe poeng i å beholde dem lengre, for de var jo aldri i bruk. Hun kastet derfor rulleskøytene sammen med annet avfall fra flyttingen. Da hennes gode venn Mats kom på besøk i det nye huset spurte han henne om han kunne få tilbake rulleskøytene hun hadde lånt hos ham for flere år siden. Trine forklarte Mats at hun hadde kastet skøytene fordi hun hadde glemt at hun hadde lånt dem, og trodde de var hennes egne. Dette ble Mats så sint for, at han anmeldte Trine for skadeverk. Kan Trine straffes?
2) Etter å ha hatt sex med en 14 år gammel jente blir Pål satt under tiltale for overtredelse av strl. § 196. Pål nekter straffeskyld, da han var overbevist om at den seksuelle lavalder var 14 år. Kan han straffes?

3) En politimann i sivil bekledning ber en bråkmaker om å forlate et offentlig sted. Bråkmakeren dytter politimannen, uten å vite at han er politi. Kan bråkmakeren straffes etter strl. § 127?
4) Anne Olsen kommer med toget fra Stockholm til Oslo. På sentralstasjonen er det tollkontroll, og tollerne finner 10g hasj i bagasjen til Anne. Anne vil stikke av, og sparker til en av tollerne slik at han faller bakover. Kan Anne straffes etter strl. § 127 dersom hun ikke ved at tollere omfattes av begrepet ”offentlig tjenestemann”?
5) Anders Dal skulle kjøre på besøk til Per Holm som bodde i Sjøveien i Lillevik sentrum. Han var godt kjent på stedet, for han hadde kjørt dit mange ganger tidligere. Han hadde akkurat svingt inn i Sjøveien da han ble stoppet av politiet, som sa han hadde kjørt mot et innkjøring forbudt-skilt. Dette skiltet hadde blitt satt opp samme dag på grunn av arbeid med vannrørene i gaten. Anders hadde ikke sett skiltet. Anders ble siktet for overtredelse av vtrl § 31, jf. § 5, og det ble utferdiget et forelegg. Anders nektet å vedta forelegget, og viste til at han ikke kunne straffes fordi han trodde det var lov å kjøre inn i Sjøveien. 

6) Lise Karlsen var ute på byen for å feire en bursdag med noen venninner. Hun hadde kjørt til byen, og skulle derfor ikke drikke noe alkohol. Siden det jo tross alt var en bursdagsfeiring, lot hun seg likevel overtale til å drikke to glass vin, og kjørte hjem to timer etter at hun hadde drukket det siste glasset. På veien hjem ble hun stoppet i en promillekontroll, og blåste rødt. Hun ble tatt med til legevakten, hvor det ble tatt en blodprøve som viste at hun hadde 0,4 promille. Politiet anmeldte forholdet, og påtalemyndigheten utferdiget et forelegg for overtredelse av vtrl. § 31, jf. § 22. Lise nektet å vedta forelegget fordi hun ikke var klar over at hun hadde en så høy promille på tiden for kjøringen.

7) Som ovenfor, men Lise var klar over at hun hadde en viss alkoholkonsentrasjon i blodet, men var ikke klar over at promillegrensen var satt ned til 0,2. Hun trodde at promillegrensen fortsatt var 0,5.

8) Som ovenfor, men Lise hadde i baren bestilt alkoholfri vin. Hun hadde fått feil, og dermed fått i seg to glass vin med alkohol i.

9) Petter Eriksen var på vei til jobb en dag. Da han gikk forbi en bank fikk han øye på en mann inne i banken som sto og siktet på bankpersonalet med en pistol. Han skjønte at banken måtte være utsatt for et ran. Petter klarte å snike seg innpå raneren bakfra og slå ham i bakken. Da raneren falt i gulvet knakk han nesen mot gulvet.  Etter at Petter hadde fått overmannet raneren viste det seg at dette slett ikke hadde vært et virkelig ran, men en ransøvelse banken hadde arrangert for å trene de ansatte i krisehåndtering. ”Raneren” anmeldte Petter Eriksen for legemsbeskadigelse. Han hadde vært sykemeldt i en uke på grunn av nesebruddet. Kan Petter straffes for legemsbeskadigelsen? Enn dersom han hadde blitt sykemeldt i tre uker?
 

 

 

 

 

 

 

 

 

 

 

 

 

 

 
Straffrihetsgrunnene (3-4 skoletimer)
 

1)
Hvilke ulike straffrihetsgrunner har vi i norsk rett?

2)
Definer forholdet mellom straffrihetsgrunner og straffritaksgrunner.

3)
Hva med straffbortfalls-, straffopphørs- og straffnedsettelsesgrunner? 

4)
Redegjør kort for reglene om nødverge. 

5)
Redegjør kort for reglene om nødrett. 

6)
Hvilken strafferettslig betydning har samtykke? Medfører f.eks. et samtykke alltid straffrihet?
Praktiske oppgaver:
Nødverge.
I
1) Peder er på byen. Mens han drikker en øl ved baren, ser han at en av de kvinnelige gjestene blir antastet av en mann. Mannen forsøker å stikke hånden inn under blusen på kvinnen. Hun protesterer tydelig, men klarer ikke å komme seg unna. Peder går da bort til mannen og gir ham en rak høyre for å stoppe ham, slik at mannen blir liggende bevisstløs på gulvet. Dørvakten anmelder Peder til politiet. 

· Kan Peder straffes?

· Spiller det noen rolle om Peder gjorde dette bare for å imponere kvinnen, med tanke på selv å kunne gjøre tilsvarende kur?

2) Kvinnen forklarer i ettertid at hun ikke hadde noe imot tilnærmelsene fra mannen. Men Peder hevder i retten at han – da han slo – var sikker på at hun satte seg til motverge. Hvilken betydning får dette?

3) Retten er i tvil om Peder egentlig trodde at mannen antastet kvinnen. Retten mener nok at Peder egentlig skjønte at kvinnen likte opptrinnet, og at Peder slo fordi han var sjalu. Retten er imidlertid ikke helt sikker på dette. Hva skal retten gjøre?

4) Spiller det noen rolle dersom Peder visste at mannen var sinnssyk, og derfor strafferettslig utilregnelig?

5) Spiller det noen rolle om Peder vet at mannen var i god tro da han gjorde sin tilnærmeleser, og derfor ikke kan straffes?

II

Lars blir angrepet av en gammel fiende av ham med kniv. Lars er raskest av de to og har muligheten til å løpe unna, men vil ikke ta det prestisjenederlaget. Han griper heller tak i en stokk og slår den hardt mot mannens arm, slik at den brekker og kniven ruller ned i en grøft. Mannen blir liggende skadd på bakken. Peder gir ham i opphisselsen et spark i magen mens han ligger der. 

III
Marte lever i stadig frykt for sin samboer. Han er en meget voldelig person, som flere ganger har slått henne helseløs. Overgrepene skjer i helgene i forbindelse med at han drikker. Volden har tiltatt de siste ukene, og Marte er nå alvorlig redd for at han neste gang skal drepe henne. Hun kjenner mønsteret hans: Han begynner først å ta seg en dram, så en til, osv. Etter en time begynner han å slå. Når han først begynner å slå, kommer hun seg ikke unna. Hun klarer ikke å flytte fra ham av frykt for represalier. Marte bestemmer seg for å ta livet av ham før det motsatte skjer. Kan hun straffes?

Nødrett.
I
Peder er avhengig av medisiner, men har en kveld glemt dem hjemme. Eneste måten å komme hjem på er å ta drosje, noe som vil koste ham 2000 kr. Han bestemmer seg derfor for å bryte seg inn på apoteket, noe som vil medføre skader for bare 1500 kr. Kan han straffes?

II
Marte er gravid i åttende måned. Hun og Peder er hjemme og har drukket en halv flaske vin hver. Plutselig går vannet hos Marte. De kan bare komme til sykehuset ved å kjøre selv, og de kjører derfor mot sykehuset. Peder blir stoppet i promillekontroll med 1,1 i promille. Kan han straffes?

III  
Peder og Marte sitter og drikker vin. Marte skjærer av seg den ene fingeren. Bussen til sykehuset går om en time, og Marte har veldig vondt. De tenker at det er større mulighet til å berge fingeren dersom de kjører de 10 milene til sykehuset med en gang. Peder blir stoppet med en promille på 0,6. Kan han straffes? Hva om han hadde 2,5?

IV
Peder drar på Mirage en lørdagskveld. Han parkerer rett rundt hjørnet, men planen er å drikke alkohol og hente bilen dagen etter. Peder er en notorisk bråkmaker, og i kveld har han bestemt seg for å sloss. Han provoserer derfor en person på Mirage ved å kalle ham ting og knuffe til ham. Det viser seg imidlertid at denne personen har en rekke venner i lokalet som tilhører byens hardbarkede kriminelle miljø. De stiller seg rundt ham og sier de skal ”kverke ham”. Han løper ut på gaten, men de følger etter. Han kaster seg i siste liten i bilen sin og kjører hjemover mot Ørndalen. Langs Stakkevollveien blir han stanset i kontroll med en promille på 1,5. Kan han straffes?

V
Peder har gått seg vill på fjellet. Han fryser og er medtatt. Han finner en hytte og begynner å bryte seg inn. Inne i hytta befinner imidlertid eieren seg. Han forstår hva som skjer, men vil ikke ha noe av at Peder tar seg inn i hytta. Han tar derfor en vedkubbe og truer Peder. Kan eieren straffes å ha truet Peder?  

Hva hvis eieren ikke forstår at Peder er i en nødssituasjon, men tror det er tale om et vanlig innbrudd?

Samtykke.

I
Peder og Lars er på fest. De blir fulle og kranglevorne. Lars skryter av at Peder ikke klarer å bokse ham i ansiktet slik at han blir skadet. Peder tar ham på ordet, drar til ham og knekker to tenner i overkjeven på Lars. Kan Peder straffes?

II
Etterpå blir de enige om å slåss på ordentlig. De går utenfor og starter slåsskampen. Peder gir da Lars en rak høyre, med det til følge at Lars får et 3 cm kutt i kinnet. Kan Peder straffes for dette?

III
Knut står og ser på det hele, men blir nå sint på Peder – og sier at han nå ønsker å delta. Peder godtar dette på betingelse at alle midler skal være tillatt, noe Knut aksepterer. Peder tar tak i en gjerdestolpe og slår Knut hardt i bakhodet med den. Knut svimer av og blir lam fra nakken og ned etter dette. Kan Peder straffes? 

IV
Etter festen sitter Lars på med Peders bil. Lars vet godt at Peder har høy promille, men bryr seg ikke om det. Tvert i mot synes han det er gøy, og oppfordrer Peder til å holde høyere fart. De kjører ut i en vanvittig fart, Lars dør. Kan Peder straffes for uaktsomt drap?
V
I eks 1 ovenfor viser det seg at Peder hadde misforstått Lars. Lars mente det hele som en spøk.

VI
I eks 3 ovenfor hevder Peder at han trodde at Knuts samtykke var straffriende.

Medvirkning (ca. 2 skoletimer)
 

 

1)
På hvilken måte (lovteknisk) er medvirkning til lovbrudd kriminalisert i norsk rett?

2)
Hva er begrunnelsen for at medvirkning er kriminalisert?

3)
Kan straffbarheten av medvirkning variere? Si noe om forholdet mellom hovedmann og medvirker. Bruk eksempler. 

4)
Hvilke ulike typer medvirkning finnes?

5)
Redegjør nærmere for anvendelse av straffebud der medvirkning er uttrykkelig nevnt.

6)
Redegjør nærmere for anvendelse av straffebud der medvirkning overhodet ikke er nevnt.

7)
Finnes det andre typer straffebud som rammer medvirkning?

8)
Hvordan vurderer man straffbarheten for den enkelte deltaker? Hva blir for eksempel konsekvensen av at hovedmannen ikke er strafferettslig tilregnelig?

 

Praktiske oppgaver:

I
Peder har kjøpt narkotika og skal kjøre til Narvik for å selge den. Han får låne bilen til Lars. Lars vet at bilen skal brukes til å frakte narkotika. Kan Lars straffes? Hva hvis Peder får låne bilen, men bestemmer seg før han begynner å kjøre for å beholde stoffet selv? 

II
Lars svarer at han ikke får låne bilen, fordi han skal kjøre til Bodø i annet ærend. Lars tilbyr imidlertid skyss for Peder til Narvik. Kan Lars straffes?

III
Som ovenfor, men sett at Lars ikke vet om at Peder skal frakte narkotika. Dette blir han først klar over da de kommer til Gratangsfjellet. Han er derfor lite fornøyd når han setter av Peder i Narvik.
IV
Sett at Peder skal bruke sin egen bil til transporten, og Lars – som vet om narkotikaen – ønsker å sitte på, for han skal besøke noen i Narvik. Lars sier til Peder at han får gjøre som han vil med narkotikaen, men Lars vil ikke blandes inn. Kan Lars i så fall straffes? Enn om Lars gir råd om hvilken vei de bør kjøre for å unngå politiet?

V
Peder vet at hans bror ofte stjeler i butikken. Uten at broren vet det, holder Peder en dag vakt, slik at broren ikke skal bli tatt. Kan Peder straffes? Hva hvis broren er strafferettslig utilregnelig eller mindreårig?

VI
Som i 1, men slik at Lars vet at Peder kommer til å kjøre i narkotikarus. Peder kjører i hjel et menneske på veien. Kan Lars dømmes for medvirkning til promillekjøring? Hva med uaktsomt drap? 

VII
Peder blir med Lars på et væpnet ran av en posttransport. De bruker skytevåpen, men er enige om at våpnene bare skal brukes til å true med. Lars blir provosert av den ene sjåføren, og skyter ham derfor. Peder ser hva som skjer, og har muligheten til å overmanne Lars før han skyter, men da vil ikke ranet kunne gjennomføres. Han lar derfor Lars håndtere saken slik han vil. Kan Peder straffes for drap?

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Forsøk og tilbaketreden fra forsøk (ca. 3 skoletimer)
 

1)
Hvilke bestemmelser regulerer dette?

2)
Hva er begrunnelsen for å kriminalisere forsøk?

3)
Hva er den nedre grense for forsøk? Hvorfor har vi en slik nedre grense?

4)
Hvor går den øvre grensen?

5)
Hva er utjenlig forsøk?

6)
Hvilket skyldkrav gjelder for forsøk?

7)
Redegjør kort for tilbaketreden fra forsøk.
8)
Hva er forskjellen på tilbaketreden fra fullendt og ufullendt forsøk?

 

Praktiske oppgaver: 

I
1) Erik er en notorisk innbruddstyv, og har nå funnet ut at han skal stjele penger fra en spilleautomat som står i en butikk. Han bryter seg inn i butikken, men rett før han får begynt å bryte opp spilleautomaten kommer politiet og pågriper ham. Kan Erik dømmes for forsøk på grovt tyveri?

2) Som ovenfor, men etter at Erik har brutt seg inn i butikken ombestemmer han seg, og forlater butikken uten å bryte opp spilleautomaten og ta pengene.
3) Hvordan skal Erik bedømmes strafferettslig dersom han har fått penger ut av spilleautomaten, og så ombestemmer seg, og forlater butikken med pengene liggende igjen på gulvet?

4) Som ovenfor, men når Erik har brutt seg inn i butikken går alarmen, og Erik rekker derfor å komme seg unna før politiet kommer, men uten å få stjålet noe fra automaten.

5) Som i nr 4, men Erik mener han kunne ha kommet seg unna med tyvegodset før politiet kom. Han forlater likevel butikken uten å bryte opp automaten og ta pengene.

6) Til spørsmål 1-5: Hvordan skal Erik strafferettslig bedømmes for innbruddet i butikklokalet?

II

1) Kristian Holm bor i en gammel rønne av et hus. Han har planlagt å brenne ned huset for å få forsikringspengene. Han lager derfor en arbeidstegning for å konstruere en tidsinnstilling som skal slå på en stråleovn dekket med klær et par dager etter at han er reist ut av byen på konferanse, slik at ingen kan rette mistanken mot ham. Med denne tegningen som utgangspunkt drar han til jernvarehandelen for å handle inn det han trenger. Han glemmer imidlertid tegningen igjen i butikken. Innehaveren finner den, skjønner hva som er i gjære, og kontakter politiet. Når politiet kommer hjem til Kristian for å pågripe ham, er han i ferd med å bygge tenningsmekanismen.


Kristian blir satt under tiltale for overtredelse av strl. § 272, jf. § 49. Kan han straffes?

2) Som i eksempelet ovenfor, men Kristian er nå ferdig å bygge mekanismen, og har slått på denne. På vei til flyplassen hører han imidlertid på radioen om en mann som har blitt dømt til fengselsstraff for forsikringssvindel. Han får kalde føtter og drar tilbake for å koble fra mekanismen. Han lykkes. 
3) Som i nr. 2, men når Kristian kommer tilbake til huset, har det allerede tatt fyr. Det viser seg at klokken på ovnen ikke hadde virket som den skulle. Kristian gjør alt som står i hans makt for å slukke brannen, men klarer det ikke.

4) Som i nr. 2, men når Kristian kommer tilbake til huset, er politiet kommet dit, og har koblet fra tidsinnstillingen.
5) Sett at Kristian på vei til flyplassen blir pågrepet av politiet for en tidligere narkotikaforbrytelse. I avhør hos politiet forteller Kristian om tidsinnstillingen, og at huset kommer til å brenne ned dersom klokken ikke blir slått av. Siden Kristian sitter fengslet, kan han ikke komme seg til huset for å koble fra klokken, men på grunn av Kristians opplysninger får politiet avverget brannen.

III

En morgen Laura Holm skulle kjøre på arbeid, stoppet bilen hennes idet hun skulle 
kjøre ut på riksveien. Hun gikk tilbake til hjemmet og vekket sin ektemann Lars Holm. 
Lars var noe i bakrus i det han hadde vært ute på byen med noen kamerater kvelden 
før. Han kom seg imidlertid opp, og ble med hustruen bort til bilen for å undersøke 
hva som var galt med den. Etter å ha sett opp i motorrommet, satte han seg inn i bilen 
for å prøve å få startet den. I sin noe omtumlede tilstand registrerte ikke Lars at bilen 
sto i første gear, og han trykket heller ikke inn clutchen idet han vred rundt 
tenningsnøkkelen. Dette medførte at bilen hoppet 4-5 meter fremover uten å starte. 
Bilen ble stående halvveis ut i riksveien. En UP-patrulje kom forbi umiddelbart etter 
hendelsen. De stoppet og oppdaget straks at det luktet alkohol av Lars. Han benektet 
ikke at han hadde sittet bak rattet, men han hadde ikke hatt til hensikt å kjøre. Han 
skulle bare prøve å starte bilen for sin kone. Blodprøven av Lars viste at han hadde 
hatt 1,45 promille på det tidspunkt han hadde satt seg bak rattet.
Foretaksstraff (ca. 1 skoletime, hvis tid)
 

1)
Hvordan har reglene om foretaksstraff utviklet seg?

2)
Hvorfor har vi slike regler?

3)
Hva er vilkårene for å ilegge foretaksstraff?

4)
Gjelder det et krav om skyld? Hvordan blir i så fall vurderingen?

5)
Hva ligger i vilkåret ”på vegne av foretaket”?

6)
Finnes det betenkeligheter ved å anvende foretaksstraff ovenfor enkelte typer selskaper? I så fall hvorfor?

7)
Hvilke foreldelsesregler gjelder for dette straffansvaret?

 

 
 

 

 

 

 

 

 

 

 

 

 

 

 

 

 

 

 

 

 

 

 

 

 

 

 

Generelt – grunnprinsipper i straffeprosessen (ca. 2 skoletimer)
 

 

1)
Hvilke hensyn ligger bak utformingen av rettsreglene i straffeprosessen?

2)
Hvilke grunnprinsipper bygger de straffeprosessuelle rettsreglene på?

3)
Hvilke ulike stadier har en straffeprosess? Hvordan vektlegges de ulike prinsipper på de forskjellige stadier?

4)
Hvilke ulike utfall kan en etterforskning få? Redegjør kort for de ulike utfallene.
5)
Fremstill og sammenlign hovedprinsippene i sivilprosessen og straffeprosessen

 

 

 

 

 

 

 

 

 

 

 

 

 

 

 

 

 

 

 

 

 

 

Tiltalebeslutningen (2-3 skoletimer)
 

 

1)
Hvilke formål skal en tiltalebeslutning ivareta?

2)
Hva skal tiltalen inneholde?
3)
Gjør kort rede for påtalemyndighetens mulighet til å endre tiltalebeslutningen etter at den er tatt ut.

4)
Gjør rede for rettens adgang til å fravike tiltalebeslutningen.

Praktiske oppgaver:

1) Lars Holm er tiltalt for å ha stjålet en kasse øl fra butikken 7. januar. Under hovedforhandlingen viser det seg at han isteden stjal en kasse brus, og at dette skjedde 9. januar. Kan han dømmes for dette?

2) Som 1), men slik at det synes som han både har stjålet øl 7. januar og brus 9. januar. Bevisene er imidlertid bare sterke nok til pådømmelse for så vidt gjelder forholdet 9. januar. Hva kan retten gjøre?

3) Lars er tiltalt for uaktsom drap ved å ha kjørt ned sin hustru, men det viser seg under hovedforhandlingen at det her forelå forsett. Kan retten dømme ham etter § 233?

4) Lars er tiltalt etter veitrafikkloven § 3 om uaktsom kjøring. Siden passasjeren ble alvorlig skadet under kjøringen, mener retten at det her er grunnlag for domfellelse etter § 237. Kan retten gjøre det?

5) Statsadvokaten tar ut tiltale mot Lars Holm for voldtekt og overtredelse av § 228, forøvet ved to forskjellige anledninger. En uke før hovedforhandling ser han at tiltalen skulle ha vært tatt ut for § 229, 2. straffalternativ istedenfor, fordi fornærmede ble pådratt en skade. Kan han endre tiltalen?

6) Som 5), men slik at politifullmektig Peder Ås, som møter som aktor, oppdager dette under hovedforhandlingen. Hva kan han gjøre? 

7) Statsadvokaten tar ut tiltale mot Lars Holm for voldtekt. Under hovedforhandlingen blir han overbevist om at bevisene ikke holder. Han trekker derfor tiltalen. Retten er imidlertid av en annen oppfatning og ønsker å domfelle Lars. Kan den gjøre det? 

8) Lars Holm blir knepet i å selge narkotika. Under avhør forteller flere vitner at Lars har solgt narkotika mange ganger i Tromsø, til sammen i hvert fall 70 gram amfetamin. Salgene skal ha skjedd i tidsrommet 14. august 2003 – 15. november 2003, men vitnene vet ikke når de enkelte salg fant sted. Tiltale tas ut mot Lars for ”ved forskjellige anledninger i perioden 14. august 2003 – 15. november 2003 å ha solgt til sammen 70 gram amfetamin til forskjellige personer i Tromsø”. Lars protesterer mot utformingen av tiltalen.
Bevisreglene i straffeprosessen (ca. 3 skoletimer)
 

1)
Gi en kort oversikt over bevisreglene i straffeprosessen.

2)
Hva er begrunnelsen for hovedregelen om bevisbyrden?

3)
Hvorfor nektes enkelte bevis ført?

4)
Gi eksempler på menneskerettslige regler som er relevant for adgangen til å føre bevis.
Praktiske oppgaver:
I
Ta stilling til adgangen til å føre hvert enkelt bevis, og den rettslige begrunnelsen for det standpunkt du kommer til. 
I en voldtektssak ønsker forsvarer å føre følgende bevis: 
· Vitneforklaring fra en bekjent av fornærmede om at fornærmede har innrømt at den seksuelle kontakt mellom partene var frivillig.

· Opplesning av en skriftlig erklæring utferdiget av en bekjent av fornærmede, inneholdende samme opplysninger som ovenfor.

· Testresultat fra en løgndetektortest av tiltalte.

· Fornærmedes dagbok, som tiltalte har fått tak i ved å ta den fra hennes veske.

· Vitneforklaring fra en kommunalt ansatt tannlege om at tiltalte på tiden for voldtekten var hos ham i tannlegetime. 

i. Dersom tiltalte har samtykket.

ii. Dersom tiltalte ikke har samtykket.
Påtalemyndigheten ønsker å føre følgende bevis:
· Opplesning av politiforklaring av tiltalte.

i. Dersom tiltalte er til stede under hovedforhandlingen.

ii. Dersom tiltalte ikke er til stede under hovedforhandlingen.

iii. Dersom tiltalte da han ble avhørt av politiet ikke ble informert om at han ikke hadde 
plikt til å forklare seg.

· Opplesning av den forklaring fornærmede har gitt til politiet.
i. Dersom fornærmede er til stede under hovedforhandlingen.
ii. Dersom fornærmede ikke er til stede under hovedforhandlingen.

iii. Dersom fornærmede er til stede under hovedforhandlingen, men på grunn av belastningen ved å møte tiltalte igjen, ikke klarer å forklare seg.

· Vitneforklaring fra tiltaltes bror, som tiltalte bodde hos på tiden for den angivelige voldtekten. Broren ønsker ikke å forklare seg.
· Hva med opplesning av den politiforklaring broren tidligere har avgitt dersom han ved avhøret ikke ble gjort oppmerksom på at han ikke hadde plikt til å forklare seg?
II
Kåre Berg ankommer Gardermoen fra Amsterdam, og blir stoppet i tollen. Kofferten hans er full av heroin. Kåre blir tiltalt for overtredelse av strl. § 162, 2. ledd.
1) Kåre hevder at de han hadde vært på besøk hos i Amsterdam ba ham om å ta med seg kofferten til Norge, og at Kåre sa ja til dette, men at han ikke visste at kofferten inneholdt narkotika. Retten er ikke sikker på om de skal tro på Kåres forklaring, selv om de ser det som mest sannsynlig at han lyver. Kan Kåre dømmes etter tiltalen?
2) Kåre innrømmer at han var klar over at han smuglet narkotika, men han sier at han trodde det bare var hasj i kofferten, og at han ikke hadde tatt den med seg inn i landet dersom han visste at det var heroin. Retten finner at det ikke kan utelukkes at Kåre snakker sant. Hvordan bedømmes dette i forhold til bevisreglene?
3) Under saksforberedelsen ble det reist spørsmål om Kåre var strafferettslig tilregnelig. Han hadde tidligere vært psykotisk. På denne bakgrunn ble det oppnevnt en sakkyndig for å uttale seg om Kåres tilregnelighet. Den sakkyndige konkluderte med at Kåre på handlingstiden neppe hadde vært psykotisk, men at dette ikke kunne utelukkes. Hvordan skal dette bedømmes i forhold til bevisreglene?
4) Retten finner det bevist at Kåre visste at det var narkotika i kofferten, og at han videre var klar over hvilket stoff og kvantum det var tale om. Retten er imidlertid usikker på om Kåres handling skal henføres under første eller annet ledd i § 162. Er dette en tvil som skal komme tiltalte til gode?

III

Jon Hansen eier en fabrikk som produserer bildekk. Forurensningsmyndighetene setter i verk undersøkelser etter tips om ulovlige utslipp. Jon Hansen avgir forklaring til forurensningsmyndighetene, siden han har opplysningsplikt etter forurl. § 49. Etter lovens § 78 1. ledd bokstav d) er det straffbart å unnlate å etterfølge et pålegg om å gi opplysninger. Jons forklaring fører til videre undersøkelser som resulterer i tiltale for brudd på forurensingsloven. Under straffesaken nekter Jon å forklare seg. Kan forklaringene Jon har avgitt for forurensningsmyndighetene brukes som bevis og leses opp under hovedforhandlingen?

Jon Hansen har en kjæreste som han har vært sammen med i et halvt år. De har nylig flyttet sammen. Har kjæresten plikt til å vitne i saken mot Jon?
De resterende timene (ca. 15 skoletimer) bruker vi til:

· Løsning av praktikumsoppgaver i plenum, eventuelt domsanalyseoppgave.
· Hovedforhandling ved Nord-Troms tingrett.
· Muntlige presentasjoner i form av prosedyreøvelser.
· Hvis tid, tema ønsket av studentene.
Vi gjør oppmerksom på at det kan bli forandringer i opplegget underveis.

